
A DNS64 és NAT64 IPv6 áttérési technikák egyes implementációinak teljesítőképesség- és stabilitás-vizsgálata

Az Internet terjedésének egyre gyorsuló tempója miatt a manapság általánosan használt IPv4 címzésnél rendelkezésre álló címtartomány nem teszi lehetővé, hogy minden az Internetre csatlakozó eszköz saját egyedi, publikus IP címmel rendelkezzen. A még szabad nyilvános IPv4 címek száma évek óta csökken, annak ellenére, hogy számos módszert dolgoztak ki lassítására (pl: NAT, PA Assignment), és egyre szigorodó feltételekkel lehet csak címekhez jutni.
Az IPv4-es címzési módszert leváltani hivatott IPv6-os szabványt az RFC 2460 már 1998-ban rögzítette, de bevezetése az utóbbi évekig nem került előtérbe. Az IPv6 esetében egy számítógépet vagy egyéb az Internetre csatlakozó eszközt már 128 bites cím azonosít, szemben az IPv4-nél alkalmazott 32 bittel. Az IPv6-ra történő átállással a címek szűkösségéből adódó probléma várhatóan hosszú időre megoldódik, de az új protokoll alkalmazására történő átállás rendkívül költséges, mind eszköz oldalról, mind a szükséges mérnökórák mennyiségét tekintve. A legtöbb vállalkozás az átállást/bevezetést minél későbbi időpontra próbálja kitolni, mely azonban nem halasztható tovább. A bevezetés legfontosabb résztvevői az Internet szolgáltatók, dolgozatomban elsősorban számukra keresek olyan eszközöket, melyek az áttérés jelenlegi szakaszában jól használhatóak, bevezetésük viszonylag egyszerű, és alacsony költségvonzattal járnak.
Munkám során végigtekintem az összes jelentősebb áttérési technikát (transition techniques), tanulmányozom a kapcsolódó szakirodalmakat, és virtualizált környezetben kipróbálom azokat. Végül a kiválasztott DNS64/NAT64 technika megbízhatóságát és teljesítményét laborkörülmények között is megvizsgálom. A vizsgálatok eredményei reményeim szerint sokat segítenek a hálózati szakemberek számára a megfelelő megoldás kiválasztásában és bevezetésében, így munkám is hozzájárul a következő generációs hálózati protokoll, az IPv6 elterjedésének felgyorsításához.



